Source: http://curia.europa.eu/juris/document/document.jsf?text=&docid=150208&pageIndex=0&doclang=MT&mode=req&dir=&occ=first&part=1&cid=183527
Timestamp: 2019-06-20 05:06:10+00:00
Document Index: 1485466

Matched Legal Cases: ['Qorti ', 'Qorti ', 'Qorti ', 'qorti ', 'Qorti ', 'Qorti ', 'Qorti ', 'Qorti ', 'Qorti ', 'qorti ', 'qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ']

6 ta’ Novembru 2012
Kawża F‑41/06 RENV
“Servizz pubbliku — Uffiċjali — Rinviju lit-Tribunal għas-Servizz Pubbliku wara annullament — Invalidità — Irtirar mhux volontarju minħabba invalidità — Kompożizzjoni tal-Kumitat tal-Invalidità — Regolarità — Kundizzjonijiet”
Suġġett: Rikors, inizjalment ippreżentat abbażi tal-Artikoli 236 KE u 152 KEEA, mibgħut quddiem it-Tribunal għas-Servizz Pubbliku b’sentenza tal-Qorti Ġenerali tal-Unjoni Ewropea tat-8 ta’ Ġunju 2011, Il-Kummissjoni vs Marcuccio (T‑20/09 P, iktar ’il quddiem is-“sentenza tar-rinviju”), li tannulla parzjalment is-sentenza tal-Qorti Ġenerali tal-4 ta’ Novembru 2008, Marcuccio vs Il-Kummissjoni (F‑41/06, iktar ’il quddiem is-“sentenza inizjali”) li kienet iddeċidiet dwar ir-rikors li wasal fir-Reġistru tat-Tribunal għas-Servizz Pubbliku fit-12 ta’ April 2006, li permezz tiegħu L. Marcuccio kien talab, minn naħa, l-annullament tad-deċiżjoni tal-Kummissjoni, tat-30 ta’ Mejju 2005, li rtiratu minħabba invalidità kif ukoll sensiela ta’ atti marbuta mal-imsemmija deċiżjoni u, min-naħa l-oħra, il-kundanna tal-Kummissjoni biex tħallsu danni.
Deċiżjoni: Ir-rikors huwa miċħud. Ir-rikorrent għandu jbati l-ispejjeż tiegħu u huwa kkundannat ibati l-ispejjeż sostnuti mill-Kummissjoni Ewropea fil-Kawżi F‑41/06, F‑41/06 RENV u T‑20/09 P.
1. Rikors tal-uffiċjali — Motiv ibbażat fuq l-inkompetenza tal-awtur tal-att li jikkawża preġudizzju, fuq ksur tal-forom proċedurali sostanzjali u fuq motivazzjoni insuffiċjenti — Motiv ta’ ordni pubbliku
2. Uffiċjali — Deċiżjoni individwali — Deċiżjoni amministrattiva interna —Obbligu li jiġu ppreċiżati d-dispożizzjonijiet legali interni applikabbli fil-qasam tas-supplenza — Assenza
(Artikolu 253 KE; Regolamenti tal-Persunal, Artikolu 25)
3. Uffiċjali — Invalidità — Kumitat tal-Invalidità — Drittijiet proċedurali tal-uffiċjal
(Regolamenti tal-Persunal, Anness II, Artikoli 7 u 9)
4. Uffiċjali — Invalidità — Kumitat tal-Invalidità — Kompożizzjoni — Stħarriġ ġudizzjarju — Portata
(Regolamenti tal-Persunal, Anness II, Artikolu 7)
5. Uffiċjali — Invalidità — Kumitat tal-Invalidità — Kompożizzjoni — Riżenja tat-tabib li jirrappreżenta l-uffiċjal — Obbligu għall-membri l-oħra tal-kumitat jew għall-istituzzjoni li tivverifika l-għarfien ta’ din ir-riżenja mill-uffiċjal — Assenza — Eċċezzjonijiet
6. Uffiċjali — Drittijiet u obbligi — Dmir ta’ lealtà — Kunċett — Portata — Obbligu li jidher quddiem il-Kumitat tal-Invalidità fil-każ ta’ talba minn dan tal-aħħar
(Regolamenti tal-Persunal, Artikolu 21)
7. Uffiċjali — Invalidità — Riferiment lill-Kummissjoni tal-Invalidità — Setgħa strettament stabbilita bl-Artikolu 59 tar-Regolamenti tal-Persunal
(Regolamenti tal-Persunal, Artikolu 59(4))
8. Uffiċjali — Invalidità — Kumitat tal-Invalidità — Kompożizzjoni — Nomina tat-tobba — Bdil tal-għażla — Ammissibbiltà
9. Uffiċjali — Leave tal-mard — Eżami mediku — Kontenut — Setgħa diskrezzjonali tal-amministrazzjoni — Stħarriġ ġudizzjarju — Portata
(Regolamenti tal-Persunal, Artikolu 59(1) u (4))
10. Uffiċjali — Invalidità — Kumitat tal-Invalidità — Kompożizzjoni — Bdil tat-tielet tabib innominat ex officio mill-President tal-Qorti tal-Ġustizzja b’tabib magħżul bi qbil komuni bejn iż-żewġ tobba l-oħra — Ammissibbiltà — Kundizzjonijiet
11. Uffiċjali — Sigurtà soċjali — Pensjoni tal-invalidità — Possibbiltà għall-Kumitat tal-Invalidità li jikkontrollaw b’mod regolari l-iżvilupp tas-sitwazzjoni tal-uffiċjal — Portata
(Regolamenti tal-Persunal, Anness VIII, Artikolu 15)
12. Uffiċjali — Invalidità — Kumitat tal-Invalidità — Osservanza tas-sigriet tal-proċeduri — Portata
(Regolamenti tal-Persunal, Artikolu 26a u l-ħames paragrafu tal-Artikolu 78 u Anness II, it-tieni u t-tielet paragrafi tal-Artikolu 9)
1. Il-motivi bbażati fuq l-inkompetenza tal-awtur tal-att li jikkawża preġudizzju, fuq ksur tal-forom proċedurali sostanzjali u fuq motivazzjoni insuffiċjenti tad-deċiżjoni kkontestata huma motivi ta’ ordni pubbliku li għandhom jiġu eżaminati ex officio mill-qorti tal-Unjoni.
(ara l-punt 65)
Il-Qorti tal-Ġustizzja: 8 ta’ Diċembru 2011, Chalkor vs Il‑Kummissjoni, C-386/10 P, punt 64
Il-Qorti Ġenerali tal-Unjoni Ewropea: 8 ta’ Lulju 2010, Il-Kummissjoni vs Putterie-De-Beukelaer, T-160/08 P, punt 61 u l-ġurisprudenza ċċitata
2. Istituzzjoni la għandha tindika b’mod speċifiku, f’deċiżjoni amministrattiva interna mibgħuta mid-dipartimenti tagħha lil wieħed mill-uffiċjali tagħha, ir-riferimenti għad-dispożizzjonijiet legali interni dwar is-sistema ta’ supplenza, u lanqas, a fortiori, tiċċita l-kontenut ta’ dawn id-dispożizzjonijiet.
(ara l-punt 74)
3. Il-proċeduri ta’ Kumitat tal-Invalidità ma jidħlux fil-kuntest ta’ proċedura amministrattiva kontradittorja miftuħa kontra uffiċjal u lanqas ma huwa intiż li jiddeċiedi kunflitt bejn l-amministrazzjoni u l-impjegat tagħha. L-għan tal-proċeduri ta’ Kumitat tal-Invalidità huwa li jiġu stabbiliti konstatazzjonijiet mediċi li jippermettu lill-amministrazzjoni tiddeċiedi jekk u sa fejn l-uffiċjal ikkonċernat qiegħedx ibati minn invalidità. Għaldaqstant, is-smigħ tal-uffiċjal minn tali kumitat ma huwiex impost minn prinċipji dwar id-drittijiet tad-difiża.
Min-naħa l-oħra, fil-kuntest tal-proċeduri amministrattivi speċjali bħal pereżempju l-proċedura ta’ rtirar mhux volontarju minħabba invalidità, l-uffiċjal ikkonċernat jista’ jibbenefika mid-drittijiet proċedurali uniċi għal dawn il-proċeduri u għalhekk distinti mid-drittijiet tad-difiża.
Għalhekk, matul il-proċeduri ta’ Kumitat tal-Invalidità, l-interessi tal-uffiċjal huma, fl-ewwel lok, irrappreżentati u mħarsa mill-preżenza fi ħdan il-kumitat, abbażi tal-Artikolu 7 tal-Anness II tar-Regolamenti tal-Persunal, tat-tabib li jirrappreżentah. Fit-tieni lok, in-nomina tat-tielet tabib bi qbil komuni bejn iż-żewġ membri l-oħra nnominati minn kull parti u, fin-nuqqas ta’ qbil, mill-President tal-Qorti tal-Ġustizzja, tikkostitwixxi garanzija ta’ imparzjalità fit-tmexxija tal-proċeduri tal-Kumitat tal-Invalidità. Fit-tielet lok, abbażi tal-Artikolu 9 tal-Anness II tar-Regolamenti tal-Persunal, l-uffiċjal ikkonċernat jista’ jippreżenta lill-Kumitat tal-Invalidità kwalunkwe rapport jew ċertifikat ta’ professjonist li huwa kkonsulta.
(ara l-punti 79 sa 81)
Il-Qorti tal-Ġustizzja: 19 ta’ Jannar 1988, Biedermann vs Il-Qorti tal-Awdituri, 2/87, punti 10 u 16
Tribunal għas-Servizz Pubbliku: 16 ta’ Mejju 2012, Skareby vs Il-Kummissjoni, F‑42/10, point 48
4. Minħabba l-importanza tar-rwol u tal-mandat li d-dispożizzjonijiet rilevanti tar-Regolamenti tal-Persunal jagħtu lill-Kumitat tal-Invalidità, il-qorti tal-Unjoni għandha teżerċita stħarriġ strett tar-regoli dwar il-kostituzzjoni u l-funzjonament regolari ta’ dan il-kumitat. Fl-ewwel post tagħhom hemm ir-regola li tinsab fl-Artikolu 7 tal-Anness II tar-Regolamenti tal-Persunal, li tiżgura lill-uffiċjal li d-drittijiet u l-interessi tiegħu ser jiġu mħarsa bil-preżenza, fi ħdan il-kumitat, ta’ tabib li fih għandu fiduċja. L-eżistenza ta’ kundizzjonijiet li jiġġustifikaw in-nomina ex officio ta’ dan it-tabib għandha għalhekk tiġi vverifikata b’attenzjoni, billi jittieħed inkunsiderazzjoni mhux biss l-aġir tal-uffiċjal ikkonċernat, iżda tal-elementi kollha utli li l-qorti tal-Unjoni jkollha f’idejha.
(ara l-punt 85)
Il-Qorti tal-Prim’Istanza: 21 ta’ Marzu 1996, Otten vs Il-Kummissjoni, T-376/94, punt 47
5. L-informazzjoni li, fil-kuntest ta’ proċedura ta’ invalidità, l-uffiċjal u t-tabib innominat minnu biex jirrappreżentah fi ħdan il-Kumitat tal-Invalidità jistgħu jiskambjaw, dwar b’mod partikolari l-eżistenza jew iż-żamma tal-mandat tat-tabib hekk innominat jew il-modalitajiet ta’ eżekuzzjoni tal-imsemmi mandat, jaqgħu fil-kuntest tar-relazzjonijiet kuntrattwali u ta’ fiduċja li jeżistu bejn dan it-tabib u l-uffiċjal li lilu jirrappreżenta. Għalhekk, ħlief fil-każ ta’ suspetti gravi u ta’ indizji manifesti dwar l-oriġini effettiva tal-komunikazzjonijiet li l-membri tal-Kumitat tal-Invalidità jew id-dipartimenti kompetenti tal-istituzzjoni jirċievu direttament mingħand it-tabib innominat mir-rikorrent, id-deċiżjoni ta’ dan it-tabib li jinforma lill-membri l-oħra tal-Kumitat bir-riżenja tiegħu mill-mandat li l-uffiċjal fdah bih ma twassalx biex dawn tal-aħħar jew id-dipartimenti tal-istituzzjoni jkollhom l-obbligu li jivverifikaw jekk l-uffiċjal li t-tabib suppost qed jirrappreżentah kienx effettivament jaf b’din id-deċiżjoni. Fil-fatt, fil-kuntest tal-imsemmija relazzjonijiet kuntrattwali u ta’ fiduċja li jeżistu bejn it-tabib u l-uffiċjal li lilu jirrappreżenta, l-għarfien ta’ tali deċiżjoni mill-imsemmi uffiċjal hija bħala regola ġenerali meħuda bħala fatt.
6. Fil-każ li l-Kumitat tal-Invalidità jqis li huwa xieraq li l-uffiċjal jiġi eżaminat, huwa dan tal-aħħar, fil-kuntest tad-dmir ta’ lealtà u ta’ kooperazzjoni li huwa impost fuq kull uffiċjal abbażi tal-Artikolu 21 tar-Regolamenti tal-Persunal, li juża d-diliġenza kollha meħtieġa biex jikkonforma ruħu mal-istedieni biex jippreżenta ruħu quddiem il-Kumitat tal-Invalidità.
(ara l-punt 98)
7. Fil-każ ta’ uffiċjal li l-leave akkumulat għal mard jeċċedi tnax-il xahar matul perijodu ta’ tliet snin, ir-riferiment lill-Kumitat tal-Invalidità ma huwiex setgħa diskrezzjonali tal-Awtorità tal-Ħatra. Kuntrarjament, tali setgħa hija strettament stabbilita u espressament limitata bil-kundizzjonijiet stabbiliti bl-Artikolu 59(4) tar-Regolamenti tal-Persunal.
(ara l-punt 104)
Il-Qorti tal-Prim’Istanza: 16 ta’ Ġunju 2000, C vs Il-Kunsill, T-84/98, punt 66
8. La l-kliem u lanqas l-għan tal-Artikolu 7 tal-Anness II tar-Regolamenti tal-Persunal ma jipprekludu la lill-istituzzjoni u lanqas lill-uffiċjali milli jbiddlu, jekk meħtieġ, l-għażla tat-tabib inkarigat li jirrappreżenthom fi ħdan il-Kumitat tal-Invalidità, b’mod partikolari meta dan it-tabib ma jibqax disponibbli.
Għalhekk, meta dan ikun indispensabbli, id-deċiżjonijiet individwali tal-Awtorità tal-Ħatra dwar il-kompożizzjoni ratione personae tal-Kumitat tal-Invalidità jistgħu jinbiddlu tul il-proċeduri kollha tiegħu.
Għalhekk, is-sostituzzjoni progressiva ta’ wieħed jew iktar mill-membri tal-Kumitat tal-Invalidità, li saħansitra tista’ twassal għal bdil sħiħ tal-kompożizzjoni tiegħu, la trend awtomatikament null l-eżistenza ta’ dan il-kumitat u lanqas il-mandat tiegħu u ma tinvolvix neċessarjament li l-Awtorità tal-Ħatra jkollha tirreferri ratione temporis żewġ Kumitati tal-Invalidità distinti.
(ara l-punti 119, 120 u 134)
Il-Qorti tal-Prim’Istanza: 23 ta’ Novembru 2004, O vs Il-Kummissjoni, T-376/02, punt 42
9. L-Artikolu 59(1) tar-Regolamenti tal-Persunal jippermetti lill-istituzzjoni li tissuġġetta, matul kull mument, lill-uffiċjal b’leave tal-mard għal kontroll mediku, irrispettivament jekk il-Kumitat tal-Invalidità previst fil-paragrafu 4 ta’ dan l-istess artikolu jkunx ġie ikkostitwit jew le. Fir-rigward tal-kontenut ta’ dan il-kontroll, huwa d-dipartiment mediku tal-istituzzjoni tal-uffiċjal li għandu jiddeċiedi, skont l-istat tas-saħħa tiegħu, liema tipi ta’ eżamijiet huma opportuni jew indispensabbli. Minħabba n-natura tagħha, tali deċiżjoni tmur lil hinn mill-istħarriġ tal-Qorti Ġenerali, ħlief fil-każ ta’ żball manifest.
(ara l-punt 124)
10. In-nomina ex officio mill-President tal-Qorti tal-Ġustizzja tat-tabib inkarigat li jirrappreżenta uffiċjal fi ħdan il-Kumitat tal-Invalidità ma tfissirx li t-tabib hekk innominat mhux ser jaġixxi f’isem u fl-interess tal-uffiċjali li lilu huwa għandu jirrappreżenta. Kuntrarjament, fl-eżerċizzju tal-prerogattivi statutorji tiegħu, dan it-tabib jaġixxi fl-interess tal-uffiċjal li lilu jirrappreżenta u huwa għalhekk, totalment awtorizzat li jinnomina, skont l-ewwel paragrafu tal-Artikolu 7 tal-Anness II tar-Regolamenti tal-Persunal, it-tielet tabib, bi qbil mat-tabib innominat mill-istituzzjoni.
Konsegwentement, mill-mument li, fi ħdan il-Kumitat tal-Invalidità, l-ewwel u t-tieni tabib għandhom jeżerċitaw il-funzjonijiet li huma tagħhom, wieħed fl-interess tal-istituzzjoni u l-ieħor fl-interess tal-uffiċjal ikkonċernat, hemm lok li jiġi aċċettat li dawn iż-żewġ tobba għandhom ukoll jeżerċitaw b’mod sħiħ il-prerogattivi li huma rrikonoxxuti lilhom mir-Regolamenti tal-Persunal. Għalhekk, mill-mument li huma għandhom jassumu l-mandat bħala membru ta’ Kumitat tal-Invalidità, dawn iż-żewġ tobba għandhom ikunu jistgħu jinnominaw it-tielet tabib, preċiżament fl-interess tat-tmexxija tajba tal-proċeduri tal-Kumitat tal-Invalidità, jew billi jiddeċiedu li jżommu lit-tielet tabib diġà nnominat, minħabba pereżempju l-preferenza tagħhom li jkun hemm tabib li jkollu speċjalizzazzjoni differenti, jew billi jiddeċiedu li jinnominaw, bi qbil komuni, it-tielet tabib tal-fiduċja tagħhom.
Barra minn hekk, in-nomina tat-tielet tabib ex officio mill-President tal-Qorti tal-Ġustizzja ma tikkostitwixxix att ta’ natura legali iżda att ta’ natura amministrattiva, li, minħabba din in-natura, ma tistax teskludi neċessarjament kull possibbiltà ta’ ftehim bejn it-tobba kkonċernati. Barra minn hekk, kif jindika l-Artikolu 7 tal-Anness II tar-Regolamenti tal-Persunal, il-qbil komuni taż-żewġ tobba dwar isem it-tielet tabib jippreċedi n-nomina ex officio mill-President tal-Qorti tal-Ġustizzja, li konsegwentement jintervjeni u jkun validu biss fil-każ li jkun hemm nuqqas ta’ qbil bejn iż-żewġ tobba inkwistjoni.
Fil-fatt, peress li l-Artikolu 7 tal-Anness II tar-Regolamenti tal-Persunal għandu l-għan li jiżgura, sa fejn possibbli, li t-tielet tabib ikollu l-fiduċja kemm tat-tabib tal-istituzzjoni kif ukoll tat-tabib tal-uffiċjal ikkonċernat, iż-żewġ membri tal-Kumitat tal-Invalidità, inkarigati rispettivament li jirrappreżentaw lill-istituzzjoni u lill-uffiċjal ikkonċernat, ma jistgħux jiġu mċaħħda mill-kompetenza li l-ewwel paragrafu tal-imsemmi artikolu jagħtihom, jiġifieri dik li jinnominaw bi qbil komuni t-tielet tabib, minħabba nomina preċedenti ex officio mill-President tal-Qorti tal-Ġustizzja.
Min naħa l-oħra, opinjoni mogħtija b’mod unanimu mill-Kumitat tal-Invalidità ma tistax a posteriori tirregola b’mod validu irregolarità eventwali li taffettwa l-legalità tal-kompożizzjoni ta’ dan il-kumitat.
(ara l-punti 135, 136 u 138 sa 141)
Il-Qorti tal-Ġustizzja: Biedermann vs Il-Qorti tal-Awdituri, iċċitata iktar ’il fuq, punt 10; Il-Qorti tal-Prim’Istanza 3 ta’ Ġunju 1997, H vs Il‑Kummissjoni, T-196/95, punt 80
Tribunal għas-Servizz Pubbliku: 14 ta’ Settembru 2011, Hecq vs Il-Kummissjoni, F-47/10, punt 52
11. Peress li l-iżvilupp tas-sitwazzjoni tiegħu fi ħdan l-istituzzjonijiet hija suġġetta għall-eżistenza tal-kundizzjonijiet li jiġġustifikaw din l-invalidità, l-attività tal-uffiċjal iddikjarat fi stat ta’ invalidità permanenti totali tiġi biss sospiża. Issa, din is-sitwazzjoni tista’ tiġi vverifikata f’intervalli regolari.
Għalhekk, il-Kumitat tal-Invalidità jista’ jirrakkomanda lill-istituzzjoni kkonċernata, mingħajr mal-Awtorità tal-Ħatra tkun marbuta b’dan is-suġġeriment, biex tipproċedi b’eżami perijodiku ġdid tal-uffiċjal wara perijodu ta’ sentejn, u wara fuq bażi annwali.
(ara l-punti 145 u 146)
Il-Qorti tal-Ġustizzja: 22 ta’ Diċembru 2008, Gordon vs Il-Kummissjoni, C-198/07 P, punt 47
12. L-Artikolu 9 tal-Anness II tar-Regolamenti tal-Persunal joħloq distinzjoni ċara bejn, fit-tieni paragrafu tiegħu, “il-konklużjonijiet tal-Kumitat ta’ l-Invalidità” mibgħuta lill-Awtorità tal-Ħatra u lill-uffiċjal ikkonċernat u, fit-tielet paragrafu tiegħu, il-“proċeduri tal-Kumitat” li huma u għandhom min-naħa l-oħra jibqgħu “sigrieti”.
In-natura sigrieta tal-proċeduri tal-Kumitat tal-Invalidità hija minħabba n-natura, il-kontenut u l-implikazzjonijiet mediċi tagħhom. Huwa għalhekk li l-proċeduri tal-Kumitat tal-Invalidità ma jistgħux jiġu kkomunikati la l-imsemmija awtorità u lanqas lill-uffiċjal ikkonċernat. Min-naħa l-oħra, l-atti, ta’ natura amministrattiva jew proċedural tal-istess kumitat, li ma jaqgħux fil-kuntest tar-responsabbiltajiet mediċi tiegħu, bħal pereżempju t-tqassim final tal-voti fi ħdanu jew il-konklużjonijiet li jasal għalihom wara l-proċeduri, ma għandhomx għalfejn jiġu suġġetti għar-rekwiżit tas-sigriet mediku u jistgħu jiġu kkomunikati lill-Awtorità tal-Ħatra u lill-uffiċjal ikkonċernat.
(ara l-punti 150 u 151)